Title: Návrh na poskytnutie finančných prostriedkov účelovo určených pre Rozhlas a televíziu Slovenska na kompenzáciu časti výpadku úhrad za služby verejnosti v dôsledku sociálneho dosahu zákona č
Author: vsujan
Last saved by: petrovicova
Company: HP

Návrh na  poskytnutie finančných prostriedkov účelovo určených pre Rozhlas a televíziu Slovenska na kompenzáciu časti výpadku úhrad za služby verejnosti v dôsledku sociálneho dosahu zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z. z.

Materiál sa predkladá v zmysle uznesenia vlády SR č. 499 z 13. júla 2011 k predbežnej informácii o vývoji rozpočtu verejnej správy v roku 2011. Rozhlas a televízia Slovenska (ďalej len „RTVS“) bol zriadený ako verejnoprávna, národná, nezávislá, informačná, kultúrna a vzdelávacia inštitúcia, ktorá poskytuje službu verejnosti v oblasti rozhlasového vysielania a televízneho vysielania.

Jedným zo zdrojov financovania RTVS sú úhrady za služby verejnosti (ďalej len „úhrada“) poskytované RTVS podľa zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z. z.  (ďalej len „zákon o úhradách“). Zákon o úhradách nadobudol účinnosť 1. apríla 2008.

Úhrada je určená na finančné zabezpečenie plnenia poslania, činností a úloh verejnoprávneho vysielateľa. Platiteľom úhrady je fyzická osoba, ktorá je koncovým odberateľom elektriny v odbernom mieste, z ktorého sa odoberá elektrina pre spotrebu v byte alebo rodinnom dome a zamestnávateľ, ktorý v pracovnom pomere alebo obdobnom pracovnom vzťahu zamestnáva aspoň troch zamestnancov.

Schválením zákona o úhradách bolo prijaté tiež oslobodenie od platenia úhrady pre presne vymedzené spektrum zamestnávateľov a fyzických osôb, avšak bez prijatia akejkoľvek legislatívnej úpravy kompenzácie za oslobodených platiteľov.

Pri príprave a schvaľovaní citovaného zákona bolo zohľadňované postavenie a sociálna situácia jednotlivých demografických a sociálnych skupín obyvateľstva a zamestnávateľov SR. Ministerstvo kultúry SR (ďalej len „ministerstvo“) v procese prípravy zákona deklarovalo, že je pripravené na základe objektívne preukázateľných údajov požiadať vládu SR o kompenzáciu výpadku úhrady v dôsledku sociálneho dosahu zákona, čo bolo považované - aj vzhľadom na analogickú prax vo vyspelejších európskych štátoch (napr. Veľká Británia), za systémové riešenie.

Výška výpadku sa teda odvíja od počtu osôb, resp. zamestnávateľov, ktoré boli v dôsledku sociálneho dosahu zákona o úhradách úplne (alebo v plnom rozsahu) oslobodené od platenia úhrady alebo platia sadzbu úhrady zníženú o polovicu. Okruh osôb oslobodených od povinnosti platiť úhradu bol stanovený zákonom o úhradách. Zákon úhradách však zároveň neuložil takto oslobodeným osobám, t. z. osobám s ťažkým zdravotným postihnutím alebo osobám žijúcim v domácnosti s osobou s ťažkým zdravotným postihnutím povinnosť, oznámiť túto skutočnosť vyberateľovi úhrady, ktorým je Rozhlasová a televízna spoločnosť, s.r.o. (ďalej len „RTVS, s.r.o.“). Z tohto dôvodu nie sú všetky osoby s ťažkým zdravotným postihnutím, alebo osoby žijúce v domácnosti s osobou s ťažkým zdravotným postihnutím evidované v jej databáze oslobodených osôb.

	Na základe údajov Ústredia práce, sociálnych vecí a rodiny SR o počte vyplácaných peňažných príspevkov na kompenzáciu pre osoby s ťažkým zdravotným postihnutím možno konštatovať, že počet reálne oslobodených domácností je podstatne vyšší ako je počet týchto osôb vedených v evidencii RTVS, s.r.o., pričom ich počty sa každoročne zvyšujú.

Podľa § 6 ods. 2 zákona o úhradách sa výška úhrady znižuje na polovicu poberateľovi dôchodku, ktorý nežije v domácnosti s inou osobou s pravidelným príjmom zo zárobkovej činnosti alebo je poberateľom dávky v hmotnej núdzi alebo je osobou spoločne posudzovanou s poberateľom dávky v hmotnej núdzi.

Osobitnú skupinu predstavujú právnické osoby, ktoré sú oslobodené od povinnosti platiť úhradu podľa § 5 ods. 2. zákona o úhradách a ktoré má RTVS, s.r.o. v evidencii.

Zákon o úhradách teda stanovil oslobodenie širokého spektra fyzických osôb a právnických osôb. Za roky 2008 až 2011 došlo a dochádza k objektívnym stratám vo výnosoch, resp. v príjmoch, v celkovej čiastke cca 51 123 015,- eur (rok 2011 je dopočítaný na základe doterajšieho vývoja). Rozsah oslobodenia v Slovenskej republike je preukázateľne oveľa veľkorysejšie koncipovaný, ako napr. v Českej republike (nemocnice a liečebne, zariadenia sociálnych služieb, zariadenia sociálnoprávnej ochrany detí a sociálnej kurately a pod.). Dopad za oslobodených platiteľov ako aj dopad za úľavu na výške úhrady za sociálne slabšie vrstvy obyvateľstva sa na základe  platnej legislatívy automaticky preniesol  na Rozhlas a televíziu Slovenska. Táto skutočnosť, t. z. rozsah oslobodenia od platenia úhrady, ako aj skutočnosť, že výška úhrady patrí medzi najnižšie v rámci Európskej únie spôsobuje, že RTVS nemôže bez pomoci štátu vyriešiť finančnú situáciu, ktorá vznikla v dôsledku nepriaznivých hospodárskych výsledkov v organizačnej zložke Slovenská televízia (ďalej aj ako „STV“) za ostatné roky. 	Na základe vyššie uvedených skutočností ministerstvo už v minulosti žiadalo vládu SR o kompenzáciu výpadku úhrad v dôsledku sociálneho dosahu zákona o úhradách, čo vláda SR svojimi uzneseniami (uznesenia vlády SR č. 457/2009 a č. 869/2009) akceptovala ako systémové riešenie, a to vo výške 13 342 714,- eur.

RTVS z titulu právneho nástupníctva prevzala po Slovenskom rozhlase a Slovenskej televízii nielen aktíva, ale po Slovenskej televízii aj straty predchádzajúcich období, nesplatené záväzky, nevýhodné ale aj nevypovedateľné obchodné zmluvy. Nevysporiadaný výsledok hospodárenia minulých rokov RTVS – organizačnej zložky STV predstavuje k 31. 12. 2010 čiastku 17 653 023,- eur. Výsledkom hospodárenia za rok 2010 tejto organizačnej zložky bola opätovne strata, vo výške 25 318 110,- eur. Kumulovaná strata, ktorú prevzala do svojho hospodárenia RTVS tak predstavuje sumu 42 971 133,- eur. Stratu, ktorú prevzala RTVS zo zaniknutej Slovenskej televízii, zapríčinilo najmä nesprávne nastavenie parametrov rozpočtu a riadenie finančných zdrojov, nižší, než predpokladaný príjem zo štátneho rozpočtu a nehospodárne, neefektívne a neúčelné nakladanie s verejnými financiami. 

Súčasný manažment RTVS však realizuje ozdravné opatrenia smerujúce k definitívnemu zastaveniu zadlžovania sa a k vytvoreniu finančne stabilnej organizácie, ktorá dokáže v plnom rozsahu zabezpečiť všetky zákonom stanovené úlohy a hradiť svoje záväzky.  
	STV predpokladá, že do konca roku 2011 sa jej podarí po dlhých rokoch dosiahnuť zisk vo výške 500 000,- eur, čo oproti minulému roku predstavuje lepší hospodársky výsledok o 25 820 000,- eur. Kladný hospodársky výsledok dosiahne STV napriek skutočnosti, že prognóza dosiahnutých výnosov v roku 2011 nie je priaznivá. STV totiž očakáva v roku 2011 nižšie výnosy o 5 130 000,- eur oproti roku 2010 - pokles je predovšetkým z dôvodu zníženia percentuálneho podielu vysielanie reklamy z 1,5 % na 1 % a znížením odhadovaných výnosov z úhrad.

	Výsledok hospodárenia bude odrazom synergického efektu alebo spolupôsobenia už spomínaných viacerých úsporných opatrení v oblasti prevádzkových nákladov, ktoré STV odhaduje v roku 2011 nižšie oproti roku 2010, a to o 30 950 000,- eur.

	Hlavnými príčinami tohto pozitívneho trendu sú predovšetkým:
•	prísne úsporné opatrenia (zníženie celkových nákladov o 30 950 000,- eur),
•	zníženie cien za poskytované režijné služby a tovary,
•	hromadné prepúšťanie a úprava miezd zamestnancov (zníženie osobných nákladov o 
1 860 000,- eur),  
•	zníženie cenníkových sadzieb honorárov a služieb (zníženie honorárov a služieb pri výrobe programov o 2 490 000,- eur),  
•	presun výroby z externého do interného prostredia (zníženie nákladov na objednávkovú výrobu a koprodukciu o 6 810 000,- eur),
•	zníženie nákladov na športové a akvizičné práva (pokles o 3 190 000,- eur). 

Nasledovná tabuľka dokumentuje dosiahnutú skutočnosť nákladov a výnosov STV za rok 2010, prognózu vývoja za rok 2011 a ich vzájomné porovnanie.

TAB. č. 1									(v eur)

Náklady

Dosiahnutá skutočnosť
2010

Prognóza 2011

Pokles (2/1) v %

a | 1 | 2 | 3
50_Spotrebované nákupy | 2 829 460 | 1 912 005 | 32,43
51_Služby | 56 534 950 | 37 296 282 | 34,03
52_Osobné náklady | 18 728 103 | 16 871 723 | 9,91
53_Dane | 289 224 | 275 961 | 4,59
54_Ostatné náklady, rezervy | 13 268 372 | 6 012 562 | 54,69
55_Odpisy, opravné položky | 5 778 807 | 4 112 125 | 28,84
59_Daň z príjmu | 92 | 100 | -8,70
NÁKLADY SPOLU | 97 429 008 | 66 480 758 | 31,76

Výnosy

Dosiahnutá skutočnosť
2010

Prognóza 2011

Pokles (2/1) v %

a | 1 | 2 | 3
Poplatky za službu verejnosti a KP | 53 319 108 | 52 029 027 | 2,42
Reklama, teleshopping, sponz. | 5 391 982 | 3 000 000 | 44,36
Ostatné výnosy za vlastné výkony | 1 411 282 | 1 003 032 | 28,93
Výnosy - dlhodobý majetok | 108 024 | 17 559 | 83,75
Dotácie a zmluva so štátom | 11 783 210 | 10 870 310 | 7,75
Ostatné výnosy | 97 292 | 62 080 | 36,19
VÝNOSY SPOLU | 72 110 898 | 66 982 008 | 7,11
HOSPODÁRSKY VÝSLEDOK | -25 318 110 | 501 250 | x

	Z uvedenej tabuľky vyplýva, že najvýraznejšie úspory sa očakávajú v sledovanom období v nákladovej skupine služby, kde STV predpokladá zníženie nákladov o 19 240 000,- eur. Tieto úspory vznikli predovšetkým spomínanými opatreniami, ktoré mali vplyv na výrobu ako aj režijné náklady.

	Z hľadiska výroby STV pristúpila k zníženiu cenníkových sadzieb, ktoré majú za následok to, že v sledovanom období roku 2011 v porovnaní s rokom 2010 náklady na honoráre poklesnú o 36 % a náklady na služby pri výrobe programov poklesnú o 45 %. Zníženie nákladov na služby pri výrobe programov ovplyvnila vo veľkej miere aj skutočnosť, že STV využíva v prvom rade vlastné kapacity na úkor externého prostredia.
V oblasti znižovania režijných nákladov STV pristúpila k rokovaniam s dodávateľmi, ktorí zabezpečovali režijné služby pre STV a dohodla s nimi výrazné zníženie cien za poskytované služby.
V prípade ak dodávateľ nesúhlasil so znížením cien, STV vypovedala zmluvu a vytvorila podmienky na možnosť podpísania zmluvy s lacnejším dodávateľom. V sledovanom období roku 2011 oproti roku 2010 STV predpokladá zníženie nákladov na ostatné služby o 72 % (ide predovšetkým o strážnu službu, upratovanie, právne služby a ostatné režijné služby).

Bližšiu špecifikáciu nákladovej skupiny služby STV vyjadruje nasledujúca tabuľka č. 2.

TAB. č. 2									(v eur)

Náklady - služby

Dosiahnutá skutočnosť
2010

Prognóza 2011

Pokles (2/1) v %

a | 1 | 2 | 3
opravy a udržiavanie | 391 804 | 306 390 | 21,80
tuzemské cestovné | 158 104 | 98 064 | 37,97
zahraničné cestovné | 338 744 | 49 081 | 85,51
taxislužba | 38 023 | 7 449 | 80,41
reprezentácia a propagácia | 44 472 | 10 000 | 77,51
honoráre aut., neaut. a reprodukčné | 1 791 019 | 1 152 492 | 35,65
šírenie diela | 63 331 | 63 129 | 0,32
ceny v súťažiach - peniaze | 12 409 | 0 | 100,00
kolektívna správa práv (POZ) | 2 557 169 | 2 432 125 | 4,89
práva /šport | 3 696 747 | 1 419 865 | 61,59
práva/akvizície, format, jaz. verzie | 3 528 133 | 2 617 932 | 25,80
objednávková  výroba | 4 162 064 | 1 872 708 | 55,01
koprodukcia | 8 538 526 | 4 020 844 | 52,91
služby pri výrobe programov | 4 082 182 | 2 233 342 | 45,29
šírenie signálu - spoje | 13 976 424 | 14 847 004 | -6,23
EBU - trasy, siete a práva | 1 357 560 | 714 012 | 47,40
agentúrne spravodajstvo | 583 422 | 535 488 | 8,22
telefóny a faxy | 324 364 | 250 138 | 22,88

náklady na výber a správu KP | 1 807 732 | 1 800 000 | 0,43
mediálna spolupráca | 1 012 929 | 350 000 | 65,45
agentúrne provízie - 1.2.media | 278 365 | 27 126 | 90,26
služby PMT peoplemetre | 565 984 | 443 213 | 21,69
ostatné služby | 7 225 443 | 2 045 880 | 71,69
SLUŽBY | 56 534 950 | 37 296 282 | 34,03

Vyššie uvedené - v tejto dobe už dosiahnuté, ako aj očakávané výsledky hospodárenia jednoznačne potvrdzujú správnosť krokov podniknutých manažmentom RTVS (viď. prílohy č. 1 a č.2 tohto materiálu).

Dosiahnutie úplnej konsolidácie organizácie však bez účasti štátu nie je možné.   RTVS nie je ani v roku 2011, aj napriek vyššie uvedenému, schopná plniť v plnom rozsahu všetky svoje finančné záväzky, v dôsledku čoho hrozia organizácii exekúcie a súdne spory. Na dosiahnutie medziročného zníženia výšky záväzkov o 24 142 715,- eur oproti ich vykazovanému stavu k 31. 12. 2010 je nevyhnutná finančná podpora štátu vo forme kompenzácie výpadku úhrad v dôsledku sociálneho dosahu  zákona o úhradách, čím sa následne dosiahne úplné finančné zabezpečenie plnenia poslania, činností a úloh tejto verejnoprávnej inštitúcie.